മന്ത്രി ഇടപെട്ടു, കുടിവെള്ളം ലഭിച്ച് തുടങ്ങി മുട്ടം: കുടിവെള്ളം കിട്ടുന്നില്ല എന്ന് മന്ത്രിയുടെ ഓഫീസില് ഫോണില് വിളിച്ച് പരാതി അറിയിച്ചു കുടിവെള്ള പ്രശ്നത്തിന് പരിഹാരമായി. മുട്ടം പഞ്ചായത്തില് ഒന്നാം വാര്ഡില് കോടതി ഭാഗത്തെ താമസക്കാരനായ വെട്ടുകല്ലുംകുഴിയില് അരുണ് സോമനാണ് ജലവിഭവ മന്ത്രി റോഷി അഗസ്റ്റിന്റെ തിരുവനന്തപുരം ഓഫീസില് ഫോണിലൂടെ പരാതി അറിയിച്ചത്. മന്ത്രിയുടെ ഓഫീസിലെ ഉദ്യോഗസ്ഥന് കാര്യങ്ങള് വിശദമായി ചോദിച്ചറിഞ്ഞ് കോണ്ടാക്ട് ചെയ്യാനുള്ള ഫോണ് നമ്ബര് വാങ്ങുകയും ചെയ്തെങ്കിലും അതെല്ലാം സാധാരണ എല്ലാവരും ചെയ്യാറുള്ള നടപടികള് മാത്രമായിട്ടാണ് അരുണ് കരുതിയത്. ഏതാനും മിനിറ്റുകള്ക്കകം വാട്ടര് അതോറിറ്റി എം ഡി യുടെ തിരുവനന്തപുരം ഓഫീസില് നിന്നും ഇത് സംബന്ധിച്ചുള്ള കാര്യങ്ങള് ഫോണില് വിളിച്ച് തിരക്കിയെങ്കിലും അതും പതിവ് സര്ക്കാര് നടപടികള് ആയിട്ടാണ് അരുണ് കരുതിയത്. എന്നാല് അരുണിലെ ഞെട്ടിച്ച് കൊണ്ടാണ് രണ്ട് ദിവസങ്ങള്ക്ക് ശേഷം രാവിലെ മുതല് വാട്ടര് അതോറിറ്റിയുടെ കുടിവെള്ളം അരുണിനും പ്രദേശവാസികളായ കുടുംബക്കാര്ക്കും ലഭിച്ച് തുടങ്ങിയത്. കഴിഞ്ഞ ഡിസംബര് മുതല് കുടിവെള്ളം പ്രദേശവാസികള്ക്ക് പതിവായി ലഭിച്ചിരുന്നില്ല. ഇത് സംബന്ധിച്ച് വിവിധ തലങ്ങളിലുള്ള അധികൃതര്ക്ക് പരാതികള് നല്കിയെങ്കിലും പ്രശ്നത്തിന് പരിഹാരം ആയില്ല. ഓരോ ആഴ്ച്ചയിലും 500 മുതല് 1000 രൂപ വരെ മുടക്കി സ്വകാര്യ ഏജന്സികളില് നിന്ന് കുടിവെള്ളം വാങ്ങിയിട്ടാണ് പ്രദേശവാസികള്കഴിച്ച് കൂട്ടിയിരുന്നത്. മുട്ടം പഞ്ചായത്ത് പ്രദേശത്തെ വിവിധ സ്ഥലങ്ങളില് കുടിവെള്ളം ലഭിക്കാത്തത് സംബന്ധിച്ച് വാട്ടര് അതോറിറ്റി പഞ്ചായത്ത് അധികൃതര് നടത്തിയ പരിശോധനയില് പമ്ബിങ്ങ് നടത്തിയതിനെ തുടര്ന്ന് രണ്ട് ദിവസം മാത്രം പ്രദേശത്തേക്ക് കുടിവെള്ളം ലഭിച്ചെങ്കിലും പിന്നീട് നിലച്ചു. കുടിവെള്ളം ലഭിക്കാത്തത് സംബന്ധിച്ചുള്ള വിവരം അറിഞ്ഞ ഉടന് അടിയന്തര നടപടികള് സ്വീകരിച്ച മന്ത്രി റോഷി അഗസ്റ്റിന്റെ ഓഫീസിലെ ഉദ്യോഗസ്ഥരോട് നന്ദി അറിയിക്കുന്നതായി പ്രദേശവാസികള് പറഞ്ഞു.